ธนารักษ์หนุนรูดปรื๊ดแทนผลิตเหรียญ
คุมต้นทุนปริมาณสกัดของแพงลุยปั้นพิพิธภัณฑ์ดึงนักท่องเที่ยว
5 ต.ค. 2554

คุมต้นทุนปริมาณสกัดของแพงลุยปั้นพิพิธภัณฑ์ดึงนักท่องเที่ยว
นริศโชว์วิสัยทัศน์กรมธนารักษ์สร้างมูลค่าเพิ่มที่ราชพัสดุ หนุนคนใช้บัตรเครดิตแทนเหรียญกษาปณ์
นายนริศ ชัยสูตร อธิบดีกรมธนารักษ์ เปิดเผยว่า กรมธนารักษ์จะยึดแนวทาง 4 ด้าน ได้แก่ การ บริหารที่ราชพัสดุกว่า 12.5 ล้านไร่ ให้เกิดประโยชน์สูงสุด ทั้งการให้เอกชนเช่าเพื่อการผลิตหรือทำกิจกรรมทางเศรษฐกิจ พัฒนาที่ดินส่วนกลางเพื่อเป็นสาธารณูปโภค และการพัฒนาให้เกิดการสร้างกิจกรรมผ่านการลงทุนของบริษัท ธนารักษ์พัฒนาสินทรัพย์ ซึ่งจะทำให้มีการเก็บค่าธรรมเนียมการใช้ที่ดินสูงขึ้น อันจะเป็นรายได้แก่รัฐบาล เพราะนอกจากจะเกิดการผลิตและจ้างงานสูงขึ้นแล้ว ยังส่งผลทางอ้อมในเรื่องภาษีเงินได้นิติบุคคล ภาษีบุคคลธรรมดาและภาษีมูลค่าเพิ่ม
นอกจากนี้ จะเดินหน้าเรื่องการปรับราคาประเมินที่ดินใหม่ให้สะท้อนราคาตลาด ซึ่งจะเป็นการปรับราคาประเมินทุนทรัพย์ของอสังหาริม ทรัพย์ ได้แก่ ที่ดิน โรงเรือน สิ่งปลูกสร้าง อาคารชุด เพื่อใช้เป็นฐานการจดทะเบียนสิทธิและนิติกรรม เพราะการตีราคาที่ดินที่ต่ำกว่าความเป็นจริง นำมาซึ่งการใช้ที่ดินที่สูญเปล่า แต่การตีราคาสูงเกินไปเป็นการเสียประโยชน์ที่ควรจะได้จากที่ดิน
ประการต่อมา จะปรับปรุงการผลิตเหรียญกษาปณ์และบริหารเงินตรา โดยจะนำหลักเศรษฐศาสตร์เข้ามาใช้ในการคาดการณ์ปริมาณและการผลิตเหรียญให้ตรงกับความต้องการการใช้เหรียญให้มากที่สุด เพื่อไม่ให้การใช้จ่ายในเศรษฐกิจเกิดการสะดุด หรือการทำให้ข้าวของแพงขึ้นจากการที่ขาดปริมาณของเหรียญราคาต่ำ 
“เราต้องสนับสนุนให้มีการใช้บัตรเครดิตมากขึ้น แม้เป็นเรื่องที่เกินอำนาจของกรมธนารักษ์ แต่จะประสานกับสำนักเศรษฐกิจการคลังและหน่วยงานที่เกี่ยวข้องกับการ ออกบัตรเครดิต เพื่อออกกติกาหรือกฎเกณฑ์ที่สนับสนุนการใช้บัตรเครดิตได้มากขึ้น และถ้าทำสำเร็จจะกระตุ้นระบบเศรษฐกิจอีกทางหนึ่ง” นายนริศ กล่าว
นายนริศ กล่าวอีกว่า จะเดินหน้านโยบายเรื่องการอนุรักษ์ทรัพย์สินมีค่าของแผ่นดิน โดยเฉพาะโครงการจัดสร้างพิพิธภัณฑ์ทรัพย์สินมีค่าของแผ่นดินและโครงการจัดแสดงทรัพย์สินมีค่าของแผ่นดินระบบเสมือนจริง จะมีการผลักดันโครงการนี้ให้มีความชัดเจนเพื่อให้เกิดมูลค่าเพิ่มทางเศรษฐกิจ เพราะพิพิธภัณฑ์ที่ดีจะเป็นแรงดึงดูดนักท่องเที่ยวให้ใช้เวลาอยู่ในเมืองไทยมากขึ้น